’हवन’ १९८९ में लिखा गया सुषम बेदी का प्रथम उपन्यास है, साहित्यिक पत्रिका ’गंगा’ में धारावाहिक के रूप में प्रकाशित होने के साथ-साथ उर्दू तथा अंग्रेजी में इसका अनुवाद भी हुआ है। विदेशी सभ्यता की भौतिक चमक-दमक से आकर्षित होकर विदेश जाने वाले व्यक्ति वहां पहुंचकर उल्लास और आनंद को प्राप्त करने के प्रयास में अपने जीवन को कैसे होम कर रहे हैं, उनकी मनःस्थिति वैसी है इसका बेजोड़ चित्रण हवन में हुआ है। पिंकी जो न्यूयार्क में वास कर रही है, उसके पास रोजगार को तलाशती उसकी बहन गुड्डो अपने पति की मृत्यु के पश्चात जाती है। अपनी दोनों बेटियों को होस्टल छोड़ अपने बेटे राजू को साथ लेकर संघर्षमय जीवन की शुरुआत गुड्डो करती है। भारत में पला-बढ़ा राजू विदेशी परिवेश से अनभिज्ञ है, वह अकेलेपन का शिकार होता चला गया। बहन के परिवार के साथ ज्यादा समय वह नहीं रह पाती और सेल्सगर्ल का काम करते हुए जीवन का निर्वाह करती है। दोनों बेटियां जब अमेरिका छुट्टियां बिताने आती हैं तो वहां की चमक-दमक खुलेपन से प्रभावित होती है। भारतीय डॉक्टर से विवाह के पश्चात वे भी अमेरिका आ जाते हैं। सारा परिवार अमेरिका में इकट्ठा रहने लगता है और विदेशी रंग में खो जाते हैं। नतीजा एक बेटी का रिश्ता सदैव के लिए अपने पति से टूट जाता है। वही राधिका जैसी पात्र की दुखद गाथा भी उपन्यास में है, जो विदेशी चमक-दमक में इतना खो जाती है कि अंत में बलात्कार का शिकार होती है। निश्चय ही ’हवन’ में सभी की पूर्णाहुति स्पष्ट नजर आती है।